pythainlp/thailaw-v1.0 huggingface dataset:
ประกาศคณะกรรมการว่าด้วยฉลาก

ฉบับที่ 41 (พ.ศ. 2561)

เรื่อง ให้อุปกรณ์สําหรับห่อหุ้ม (Case) โทรศัพท์เคลื่อนที่และเครื่องคอมพิวเตอร์แท็ปเล็ต

ที่มีการนําสารเคมีมาบรรจุอยู่ภายในเป็นสินค้าที่ควบคุมฉลาก

-------------------------------------------------

          ด้วยปัจจุบันพบว่ามีการจําหน่ายอุปกรณ์สําหรับห่อหุ้ม (Case) โทรศัพท์เคลื่อนที่และเครื่องคอมพิวเตอร์แท็ปเล็ต ที่มีการนําสารเคมีที่เป็นของเหลวบรรจุอยู่ภายใน และมีข่าวว่ามีผู้ได้รับอันตรายจากสารเคมีที่รั่วไหลออกมา จากข้อมูลผลการทดสอบทางวิทยาศาสตร์พบว่าของเหลวที่บรรจุอยู่ภายในเป็นสารเคมี เช่น เดคเคน (Decane) โนเนน (Nonane) เฮปเทน (Heptane) และกรดออกซาลิค (Oxalic acid) หากสินค้าดังกล่าวเกิดการชํารุดและสารเคมีรั่วไหลออกมาอาจส่งผลให้ผู้บริโภคได้รับอันตรายต่อร่างกาย  ดังนั้น เพื่อเป็นการคุ้มครองผู้บริโภคให้ได้รับความปลอดภัยจากการใช้สินค้าดังกล่าว จึงสมควรกําหนดให้อุปกรณ์สําหรับห่อหุ้ม (Case) โทรศัพท์เคลื่อนที่และเครื่องคอมพิวเตอร์แท็ปเล็ตที่มีการนําสารเคมีที่เป็นของเหลวมาบรรจุอยู่ภายในเป็นสินค้าที่ควบคุมฉลาก

          อาศัยอํานาจตามความในมาตรา 30 และมาตรา 31 แห่งพระราชบัญญัติคุ้มครองผู้บริโภค พ.ศ. 2522 ซึ่งแก้ไขเพิ่มเติมโดยพระราชบัญญัติคุ้มครองผู้บริโภค (ฉบับที่ 2) พ.ศ. 2541 อันเป็นบทบัญญัติในการคุ้มครองผู้บริโภคให้ได้รับความปลอดภัยจากการใช้สินค้า โดยกําหนดการแสดงฉลากของสินค้าจะเป็นประโยชน์แก่ผู้บริโภคที่จะได้รับทราบข้อเท็จจริงในสาระสําคัญเกี่ยวกับสินค้านั้น คณะกรรมการว่าด้วยฉลาก จึงออกประกาศไว้ ดังต่อไปนี้


ข้อ ๑ ในประกาศนี้

          “อุปกรณ์สําหรับห่อหุ้ม (Case) โทรศัพท์เคลื่อนที่และเครื่องคอมพิวเตอร์แท็ปเล็ตที่มีการนําสารเคมีที่เป็นของเหลวมาบรรจุอยู่ภายใน” หมายความว่า อุปกรณ์ที่ใช้สําหรับห่อหุ้มโทรศัพท์เคลื่อนที่และเครื่องคอมพิวเตอร์แท็ปเล็ตที่มีสารเดคเคน (Decane) โนเนน (Nonane) เฮปเทน (Heptane) และกรดออกซาลิค (Oxalic acid) หรือสารอื่น ๆ ที่มีฤทธิ์เป็นกรดมาบรรจุไว้ภายใน


ข้อ ๒ ให้อุปกรณ์สําหรับห่อหุ้ม (Case) โทรศัพท์เคลื่อนที่และเครื่องคอมพิวเตอร์แท็ปเล็ตที่มีการนําสารเคมีที่เป็นของเหลวมาบรรจุอยู่ภายในเป็นสินค้าที่ควบคุมฉลาก


ข้อ ๓ ฉลากสินค้าที่ควบคุมฉลากตามข้อ 2 ให้ปฏิบัติตามข้อ 1 ถึงข้อ 3 แห่งประกาศคณะกรรมการว่าด้วยฉลาก เรื่อง ลักษณะของฉลากสินค้าที่ควบคุมฉลาก พ.ศ. 2541 ลงวันที่ 23 กันยายน 2541 และให้ระบุข้อความดังต่อไปนี้ไว้ในฉลากด้วย

          คําเตือน ต้องระบุว่า “อันตรายหากของเหลวรั่วไหล” ทั้งนี้ ข้อความที่เป็น “คําเตือน” ต้องใช้ตัวอักษรที่มีสีต่างจากสีพื้นผิวผลิตภัณฑ์ และมีขนาดใหญ่กว่าตัวอักษรอื่นแสดงไว้ในลักษณะคงทนที่ผลิตภัณฑ์


ข้อ ๔ ประกาศฉบับนี้ให้ใช้บังคับเมื่อพ้นกําหนดสามสิบวัน นับแต่วันประกาศในราชกิจจานุเบกษาเป็นต้นไป


ผู้มีอํานาจลงนาม - ประกาศ ณ วันที่ 16 พฤษภาคม พ.ศ. 2561

 

พลตํารวจตรี ประสิทธิ์  เฉลิมวุฒิศักดิ์

ประธานกรรมการว่าด้วยฉลาก
ประกาศคณะกรรมการว่าด้วยฉลาก

ฉบับที่ 40 (พ.ศ. 2560)

เรื่อง ให้รถจักรยานยนต์เป็นสินค้าที่ควบคุมฉลาก

---------------------------------------------------

          โดยที่ปรากฏว่าในปัจจุบันได้มีผู้บริโภคประสบอุบัติเหตุจากการขับขี่และโดยสารรถจักรยานยนต์เป็นจํานวนมากทําให้เกิดอันตรายแก่ชีวิตและร่างกาย รวมทั้งพบว่า เด็กที่ซ้อนรถจักรยานยนต์ได้รับบาดเจ็บหรือเสียชีวิตจากการเผลอหลับ ทรงตัวไม่ดี ไม่มีที่ยึดจับ เมื่อรถเสียการทรงตัวหรือห้ามล้อกะทันหัน  ดังนั้น เพื่อเป็นการคุ้มครองผู้บริโภคให้ได้รับความปลอดภัยจากการใช้สินค้าดังกล่าวจึงสมควรแก้ไขเพิ่มเติมข้อความในฉลากสินค้ารถจักรยานยนต์ให้มีความเหมาะสมยิ่งขึ้น

          อาศัยอํานาจตามความในมาตรา 30 และมาตรา 31 แห่งพระราชบัญญัติคุ้มครองผู้บริโภค พ.ศ. 2522 ซึ่งแก้ไขเพิ่มเติมโดยพระราชบัญญัติคุ้มครองผู้บริโภค (ฉบับที่ 2) พ.ศ. 2541 อันเป็นบทบัญญัติในการคุ้มครองผู้บริโภคให้ได้รับความปลอดภัยจากการใช้สินค้า โดยกําหนดการแสดงฉลากของสินค้าจะเป็นประโยชน์แก่ผู้บริโภคที่จะได้ทราบข้อเท็จจริงในสาระสําคัญเกี่ยวกับสินค้านั้นคณะกรรมการว่าด้วยฉลากจึงออกประกาศไว้ ดังต่อไปนี้


ข้อ ๑ ให้ยกเลิกประกาศคณะกรรมการว่าด้วยฉลาก ฉบับที่ 20 (พ.ศ. 2549) เรื่อง ให้รถจักรยานยนต์เป็นสินค้าที่ควบคุมฉลาก ลงวันที่ 13 มีนาคม พ.ศ. 2549


ข้อ ๒ ในประกาศนี้ “รถจักรยานยนต์” หมายความว่า รถที่เดินด้วยกําลังเครื่องยนต์กําลังไฟฟ้าหรือพลังงานอื่น และมีล้อไม่เกินสองล้อ ถ้ามีพ่วงข้างมีล้อเพิ่มอีกไม่เกินหนึ่งล้อ และให้หมายความรวมถึงรถจักรยานที่ติดเครื่องยนต์ด้วย


ข้อ ๓ ให้รถจักรยานยนต์เป็นสินค้าที่ควบคุมฉลาก


ข้อ ๔ ฉลากของสินค้าที่ควบคุมฉลากตามข้อ 3 ให้ปฏิบัติตามข้อ 1 ถึงข้อ 3 แห่งประกาศคณะกรรมการว่าด้วยฉลาก เรื่อง ลักษณะของฉลากสินค้าที่ควบคุมฉลาก พ.ศ. 2541 ลงวันที่ 23 กันยายน 2541 และให้ระบุข้อความดังต่อไปนี้ ไว้ในฉลากด้วย

          คําเตือน ต้องระบุว่า “อาจถึงตายหรือพิการ หากไม่สวมหมวกนิรภัย และไม่ควรให้เด็กที่เท้ายังไม่ถึงที่วางเท้าโดยสาร”

          ข้อความที่เป็น คําเตือน “ต้องใช้ตัวอักษรขนาดไม่ต่ํากว่า 3 มิลลิเมตร โดยใช้สีตัดกับสีพื้นสําหรับแสดงไว้ที่คู่มือการใช้งานรถจักรยานยนต์ และแสดงไว้ในลักษณะคงทนถาวรที่บริเวณถังน้ํามันหรือบริเวณอื่นของรถจักรยานยนต์ ที่ผู้ใช้รถจักรยานยนต์สามารถเห็นและอ่านได้อย่างชัดเจน”

          ประกาศฉบับนี้ให้ใช้บังคับเมื่อพ้นกําหนดหนึ่งร้อยยี่สิบวันนับแต่วันประกาศในราชกิจจานุเบกษาเป็นต้นไป[1]


ผู้มีอํานาจลงนาม - ประกาศ ณ วันที่ 16 พฤษภาคม พ.ศ. 2560

 

พลตํารวจตรี ประสิทธิ์  เฉลิมวุฒิศักดิ์

ประธานกรรมการว่าด้วยฉลาก
ประกาศคณะกรรมการว่าด้วยฉลาก

ฉบับที่ 37 (พ.ศ. 2556)

เรื่อง ให้อ่างอาบน้ําสําหรับเด็กเป็นสินค้าที่ควบคุมฉลาก

---------------------------------------------------

          โดยที่ปรากฏว่าได้มีการเสียชีวิตในเด็กเป็นจํานวนมากซึ่งสาเหตุหลักในการเสียชีวิตของเด็กเกิดจากการจมน้ํา และการจมน้ําของเด็กช่วงอายุ 1 - 4 ปี พบมากในภาชนะกักเก็บน้ํา อ่างน้ํา กะละมัง เป็นต้น การกําหนดให้อ่างอาบน้ําสําหรับเด็กต้องแสดงฉลากคําเตือนจะเป็นประโยชน์แก่ผู้บริโภคในการตระหนัก และคํานึงถึงความปลอดภัยของเด็ก จึงสมควรกําหนดให้อ่างอาบน้ําสําหรับเด็กเป็นสินค้าที่ควบคุมฉลาก

          อาศัยอํานาจตามความในมาตรา 30 และมาตรา 31 แห่งพระราชบัญญัติคุ้มครองผู้บริโภค พ.ศ. 2522 ซึ่งแก้ไขเพิ่มเติมโดยพระราชบัญญัติคุ้มครองผู้บริโภค (ฉบับที่ 2) พ.ศ. 2541 อันเป็นกฎหมายที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 41 มาตรา 43 และมาตรา 45 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการว่าด้วยฉลากจึงออกประกาศไว้ ดังต่อไปนี้


ข้อ ๑ ในประกาศนี้

          “อ่างอาบน้ําสําหรับเด็ก” หมายความว่า ภาชนะสําหรับใส่น้ํา หรืออุปกรณ์ที่ใช้สําหรับรองรับตัวเด็กที่มีไว้เพื่อใช้สําหรับอาบน้ําเด็ก


ข้อ ๒ ให้อ่างอาบน้ําสําหรับเด็กเป็นสินค้าที่ควบคุมฉลาก


ข้อ ๓ ฉลากสินค้าที่ควบคุมฉลากตามข้อ 2 ให้ปฏิบัติตามข้อ 1 ถึงข้อ 3 แห่งประกาศคณะกรรมการว่าด้วยฉลาก เรื่อง ลักษณะของฉลากสินค้าที่ควบคุมฉลาก พ.ศ. 2541 ลงวันที่ 23 กันยายน พ.ศ. 2541 และให้ระบุข้อความดังต่อไปนี้ไว้ในฉลากด้วย

          คําเตือน ต้องระบุว่า “ระวังอันตราย ไม่ควรปล่อยเด็กอยู่ในน้ําตามลําพังเพราะเด็กอาจจมน้ําได้แม้มีระดับน้ําเพียงเล็กน้อย” และแสดงตราสัญลักษณ์พร้อมข้อความตามท้ายประกาศนี้ ไว้ร่วมกับคําเตือน  ทั้งนี้ ข้อความที่เป็น “คําเตือน” ต้องใช้ตัวอักษรที่มีสีต่างจากสีพื้นผิวผลิตภัณฑ์ และมีขนาดใหญ่กว่าตัวอักษรอื่นแสดงไว้ในลักษณะคงทนที่ผลิตภัณฑ์

          “ทั้งนี้ ลักษณะของตราสัญลักษณ์เป็นรูปสี่เหลี่ยมผืนผ้า โดยมีความกว้าง 3 นิ้ว ยาว 4 นิ้ว และข้อความที่เป็นคําเตือนต้องใช้ตัวอักษรทึบขนาดใหญ่กว่าตัวอักษรอื่น ในกรอบสี่เหลี่ยม สีของกรอบและข้อความตัดกับสีพื้นของฉลากแสดงไว้ในลักษณะคงทนที่ผลิตภัณฑ์”


ข้อ ๔ ประกาศฉบับนี้ให้ใช้บังคับเมื่อพ้นกําหนดหนึ่งร้อยยี่สิบวัน นับแต่วันประกาศในราชกิจจานุเบกษาเป็นต้นไป


ผู้มีอํานาจลงนาม - ประกาศ ณ วันที่ 14 มิถุนายน พ.ศ. 2556

 

จิรชัย  มูลทองโร่ย

ประธานกรรมการว่าด้วยฉลาก
ประกาศคณะกรรมการว่าด้วยฉลาก

ฉบับที่ 36 (พ.ศ. 2556)

เรื่อง ให้ดอกไม้เพลิงเป็นสินค้าที่ควบคุมฉลาก

---------------------------------------------

          โดยที่ในปัจจุบันพลุ ประทัดไฟ ประทัดลม ดอกไม้เพลิง และวัตถุอื่นใดอันมีสภาพคล้ายคลึงกันเป็นที่นิยมเล่นในช่วงเทศกาลต่าง ๆ และในทุกปีจะปรากฏข่าวผ่านทางสื่อเกี่ยวกับอุบัติเหตุและอันตรายที่เกิดจากพลุ ประทัด ดอกไม้เพลิง บางรายสูญเสียอวัยวะถึงขั้นพิการหรือเสียชีวิต ซึ่งส่วนใหญ่เกิดจากการเล่นโดยคึกคะนอง การเล่นที่ไม่ถูกวิธี หรือเกิดจากการเก็บรักษาที่ไม่ถูกต้อง ดังนั้น เพื่อเป็นการคุ้มครองผู้บริโภคให้ได้รับความปลอดภัยจากสินค้าดังกล่าว จึงสมควรกําหนดให้ดอกไม้เพลิงเป็นสินค้าที่ควบคุมฉลาก

          อาศัยอํานาจตามความในมาตรา 30 และมาตรา 31 แห่งพระราชบัญญัติคุ้มครองผู้บริโภค พ.ศ. 2522 ซึ่งแก้ไขเพิ่มเติมโดยพระราชบัญญัติคุ้มครองผู้บริโภค (ฉบับที่ 2) พ.ศ. 2541 อันเป็นกฎหมายที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 41 มาตรา 43 และมาตรา 45 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการว่าด้วยฉลากจึงออกประกาศไว้ ดังต่อไปนี้


ข้อ ๑ ในประกาศนี้

          “ดอกไม้เพลิง” หมายความรวมตลอดถึง พลุ ประทัดไฟ ประทัดลม และวัตถุอื่นใดอันมีสภาพคล้ายคลึงกัน


ข้อ ๒ ให้ดอกไม้เพลิงเป็นสินค้าที่ควบคุมฉลาก


ข้อ ๓ ดอกไม้เพลิงตามข้อ 2 ให้ปฏิบัติตามข้อ 1 ถึงข้อ 3 แห่งประกาศคณะกรรมการว่าด้วยฉลาก เรื่อง ลักษณะของฉลากสินค้าที่ควบคุมฉลาก พ.ศ. 2541 ลงวันที่ 23 กันยายน พ.ศ. 2541 และให้ระบุข้อความดังต่อไปนี้ไว้ในฉลากด้วย

          (1) ข้อแนะนําในการใช้ ต้องระบุรายละเอียดอย่างน้อย ดังต่อไปนี้

                    (ก) ผู้เล่นดอกไม้เพลิงที่มีอายุต่ํากว่า 14 ปี ต้องอยู่ในการกํากับดูแลของผู้ใหญ่

                    (ข) ควรเก็บให้พ้นมือเด็ก

                    (ค) ไม่ควรเก็บรักษาไว้ในที่มีอุณหภูมิสูง

                    (ง) ไม่ควรจุดไฟใหม่ หากจุดชนวนแล้วไม่ติด

                    (จ) ควรเล่นในที่โล่งกว้าง ห่างไกลจากวัตถุไวไฟ

          (2) คําเตือน ต้องระบุว่า “อันตรายอาจถึงตายหรือพิการหากเล่นไม่ถูกวิธี หรือคึกคะนอง”

ทั้งนี้ ข้อความที่เป็นคําเตือนต้องใช้ตัวอักษรเส้นทึบขนาดใหญ่กว่าตัวอักษรอื่น ในกรอบสี่เหลี่ยมสีของกรอบและข้อความตัดกับสีพื้นของฉลาก


ข้อ ๔ ประกาศฉบับนี้ให้ใช้บังคับเมื่อพ้นกําหนดหนึ่งร้อยยี่สิบวัน นับแต่วันประกาศในราชกิจจานุเบกษาเป็นต้นไป


ผู้มีอํานาจลงนาม - ประกาศ ณ วันที่ 14 มิถุนายน พ.ศ. 2556

 

จิรชัย  มูลทองโร่ย

ประธานกรรมการว่าด้วยฉลาก
ประกาศคณะกรรมการว่าด้วยฉลาก

ฉบับที่ 34

(พ.ศ. 2555)

เรื่อง ให้ภาชนะและเครื่องใช้เหล็กกล้าไร้สนิมสําหรับอาหารเป็นสินค้าที่ควบคุมฉลาก

------------------------------------------------------------

          โดยที่ปัจจุบันภาชนะและเครื่องใช้เหล็กกล้าไร้สนิมสําหรับอาหารเป็นสินค้าที่ประชาชนทั่วไปใช้กันอย่างแพร่หลาย เนื่องจากผลิตภัณฑ์ดังกล่าวมีความทนทานต่อการใช้งาน ไม่เกิดสนิม และมีอายุการใช้งานยาวนาน แต่จากการตรวจสอบผลิตภัณฑ์ที่วางจําหน่ายพบว่า ผลิตจากเหล็กกล้าไร้สนิมที่มีชั้นคุณภาพแตกต่างกัน ผลิตภัณฑ์บางชนิดเมื่อนํามาใช้งานในสภาวะปกติทั่วไปจะเกิดสนิม  ดังนั้น เพื่อเป็นการคุ้มครองผู้บริโภคให้ได้รับความปลอดภัยจากการใช้สินค้าดังกล่าว จึงสมควรกําหนดให้ภาชนะและเครื่องใช้เหล็กกล้าไร้สนิมสําหรับอาหารเป็นสินค้าที่ควบคุมฉลาก

          อาศัยอํานาจตามความในมาตรา 30 และมาตรา 31 แห่งพระราชบัญญัติคุ้มครองผู้บริโภค พ.ศ. 2522 ซึ่งแก้ไขเพิ่มเติมโดยพระราชบัญญัติคุ้มครองผู้บริโภค (ฉบับที่ 2) พ.ศ. 2541 อันเป็นกฎหมายที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 41 มาตรา 43 และมาตรา 45 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการว่าด้วยฉลากจึงออกประกาศไว้ ดังต่อไปนี้


ข้อ ๑ ในประกาศนี้

          “ภาชนะและเครื่องใช้เหล็กกล้าไร้สนิมสําหรับอาหาร” หมายความว่า ภาชนะหรือเครื่องใช้สําเร็จรูปที่ทําด้วยเหล็กกล้าไร้สนิม เพื่อใช้สําหรับปรุง บรรจุ สัมผัส ประกอบอาหารหรือเครื่องดื่ม ทั้งที่ใช้กับความร้อนหรือไม่ใช้กับความร้อนก็ได้ เช่น หม้อ จาน กระทะ ช้อน ส้อม มีด ถ้วยน้ํา


ข้อ ๒ ให้ภาชนะและเครื่องใช้เหล็กกล้าไร้สนิมสําหรับอาหารเป็นสินค้าที่ควบคุมฉลาก


ข้อ ๓ ฉลากของสินค้าที่ควบคุมฉลากตามข้อ 2 ให้ปฏิบัติตามข้อ 1 ถึงข้อ 3 แห่งประกาศคณะกรรมการว่าด้วยฉลาก เรื่อง ลักษณะของฉลากสินค้าที่ควบคุมฉลาก พ.ศ. 2541 ลงวันที่ 23 กันยายน พ.ศ. 2541 และให้ระบุรายละเอียดดังต่อไปนี้ไว้ในฉลากด้วย

          (1) ชนิดของเหล็กกล้าไร้สนิมที่ใช้เป็นวัตถุดิบในการผลิตตามมาตรฐานผลิตภัณฑ์อุตสาหกรรม มอก. 1378 หรือมาตรฐานสากล เช่น SST304 SST430 สําหรับกรณีเหล็กกล้าไร้สนิมที่ใช้เป็นวัตถุดิบไม่อยู่ในข้อกําหนดมาตรฐานดังกล่าว ให้ระบุชนิดและร้อยละของส่วนผสมหลักขั้นต่ํา ได้แก่ โครเมียม และนิกเกิล โดยไม่ใช้ตัวย่อและสัญลักษณ์

          (2) ข้อแนะนําในการใช้ อย่างน้อยต้องระบุ ดังต่อไปนี้

                    (ก) ไม่ควรแช่หรือสัมผัสกรดหรือเกลือหรือด่างเข้มข้น เช่น น้ําปลา น้ํามะนาว น้ําส้มสายชู สําหรับชนิดของเหล็กกล้าไร้สนิมที่ใช้เป็นวัตถุดิบไม่อยู่ในข้อกําหนดมาตรฐานผลิตภัณฑ์อุตสาหกรรมหรือมาตรฐานสากล

                    (ข) ไม่ควรใช้ฝอยเหล็กขัดทําความสะอาด

                    (ค) ควรใช้ฟองน้ําในการทําความสะอาดและเช็ดให้แห้งทันทีหลังใช้งาน

          (3) คําเตือน อย่างน้อยต้องระบุว่า “ห้ามใช้กับเตาไมโครเวฟ” ทั้งนี้ ข้อความที่เป็นคําเตือนต้องใช้ตัวอักษรขนาดใหญ่กว่าตัวอักษรอื่น และสีของข้อความจะต้องตัดกับสีพื้นด้วย


ข้อ ๔ ประกาศฉบับนี้ให้ใช้บังคับเมื่อพ้นกําหนดหนึ่งร้อยยี่สิบวันนับแต่วันประกาศในราชกิจจานุเบกษาเป็นต้นไป


ผู้มีอํานาจลงนาม - ประกาศ ณ วันที่ 26 กันยายน พ.ศ. 2555

 

จิรชัย  มูลทองโร่ย

ประธานกรรมการว่าด้วยฉลาก
ประกาศคณะกรรมการว่าด้วยฉลาก

ฉบับที่ 31 (พ.ศ. 2553)

เรื่อง ให้ตู้น้ําดื่มหยอดเหรียญอัตโนมัติเป็นสินค้าที่ควบคุมฉลาก

----------------------------------------------

          โดยที่ปรากฏว่าในปัจจุบันได้มีการให้บริการตู้น้ําดื่มหยอดเหรียญอัตโนมัติแก่ผู้บริโภคเป็นจํานวนมากกระจายอยู่ทั้งกรุงเทพมหานคร และต่างจังหวัดโดยเฉพาะชุมชนและที่พักอาศัยแต่จากการตรวจสอบของสํานักงานคณะกรรมการอาหารและยา พบว่าน้ําจากตู้น้ําดื่มหยอดเหรียญอัตโนมัติพบการปนเปื้อนเชื้อจุลินทรีย์ ซึ่งอาจก่อให้เกิดอันตรายกับผู้บริโภค ดังนั้น การกําหนดให้ตู้น้ําดื่มหยอดเหรียญอัตโนมัติต้องแสดงข้อแนะนําและคําเตือนไว้ในฉลากจะเป็นประโยชน์แก่ผู้บริโภคเพื่อให้ได้รับความปลอดภัย จึงสมควรกําหนดให้ตู้น้ําดื่มหยอดเหรียญอัตโนมัติเป็นสินค้าที่ควบคุมฉลาก

          อาศัยอํานาจตามความในมาตรา 30 และมาตรา 31 แห่งพระราชบัญญัติคุ้มครองผู้บริโภค พ.ศ. 2522 ซึ่งแก้ไขเพิ่มเติมโดยพระราชบัญญัติคุ้มครองผู้บริโภค (ฉบับที่ 2) พ.ศ. 2541 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งตามมาตรา 29 ประกอบกับมาตรา 43 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการว่าด้วยฉลากจึงออกประกาศไว้ ดังต่อไปนี้


ข้อ ๑ ในประกาศนี้

          “ตู้น้ําดื่มหยอดเหรียญอัตโนมัติ” หมายความว่า ผลิตภัณฑ์สําหรับติดตั้งกับท่อจ่ายน้ํา เพื่อกรองน้ําให้สะอาด กําจัดสิ่งปนเปื้อนหรือสิ่งไม่พึงประสงค์ในการดื่ม ได้แก่ ความขุ่น สี กลิ่น แบคทีเรียบางชนิด ที่อาจปนเปื้อนในระบบส่งน้ํา ถังพักน้ํา หรือระบบท่อจ่ายน้ํา ซึ่งมีการนําน้ํามากักเก็บไว้และจําหน่ายให้กับผู้บริโภคโดยผ่านเครื่องอัตโนมัติ


ข้อ ๒ ให้ตู้น้ําดื่มหยอดเหรียญอัตโนมัติเป็นสินค้าที่ควบคุมฉลาก


ข้อ ๓ ฉลากของสินค้าที่ควบคุมฉลากตามข้อ 2 ให้ปฏิบัติตามข้อ 1 ถึงข้อ 3 แห่งประกาศคณะกรรมการว่าด้วยฉลาก เรื่อง ลักษณะของฉลากสินค้าที่ควบคุมฉลาก พ.ศ. 2541 ลงวันที่ 23 กันยายน พ.ศ. 2541 และให้ระบุรายละเอียดดังต่อไปนี้ไว้ในฉลากด้วย

          (1) ข้อแนะนําในการใช้ ต้องระบุรายละเอียดอย่างน้อย ดังต่อไปนี้

                    (ก) ต้องดูความสะอาดของหัวจ่ายน้ํา

                    (ข) ต้องหลีกเลี่ยงการใช้บริการจากตู้น้ําดื่มหยอดเหรียญอัตโนมัติที่มีลักษณะไม่ถูกสุขอนามัย

                    (ค) ต้องใช้ภาชนะที่สะอาดในการบรรจุน้ํา

                    (ง) ต้องหลีกเลี่ยงการดื่มน้ําจากตู้น้ําดื่มหยอดเหรียญอัตโนมัติที่มีสีกลิ่นหรือรสผิดปกติ

                    (จ) ไม่ควรนําภาชนะที่เคยบรรจุของเหลวชนิดอื่นมาบรรจุน้ํา

          (2) ระบุวัน เดือน ปี ที่เปลี่ยนไส้กรอง แต่ละชนิด

          (3) คําเตือน ต้องระบุว่า “ระวังอันตราย หากไม่ตรวจสอบวัน เดือน ปีที่เปลี่ยนไส้กรองและตรวจสอบคุณภาพน้ํา” ทั้งนี้ ข้อความที่เป็น “คําเตือน” ต้องใช้ตัวอักษรหนาสีแดงขนาดไม่ต่ํากว่า 1 เซนติเมตร บนพื้นสีขาว

          ข้อความที่เป็นข้อแนะนําใน (1) การระบุข้อมูลใน (2) และคําเตือน ใน (3) ต้องแสดงไว้ที่ด้านหน้าของตู้น้ําดื่มหยอดเหรียญอัตโนมัติ ในลักษณะคงทนถาวรที่สามารถเห็นและอ่านได้อย่างชัดเจน


ข้อ ๔ ประกาศฉบับนี้ให้ใช้บังคับเมื่อพ้นกําหนดหนึ่งร้อยยี่สิบวันนับแต่วันประกาศในราชกิจจานุเบกษาเป็นต้นไป


ผู้มีอํานาจลงนาม - ประกาศ ณ วันที่ 8 พฤศจิกายน พ.ศ. 2553

 

นิโรธ  เจริญประกอบ

ประธานกรรมการว่าด้วยฉลาก
ประกาศคณะกรรมการว่าด้วยฉลาก

(ฉบับที่ 28) พ.ศ. 2553

เรื่อง ยกเลิกประกาศคณะกรรมการว่าด้วยฉลาก ฉบับที่ 14 (พ.ศ. 2546)

เรื่อง ให้ปุ๋ยชีวภาพเป็นสินค้าที่ควบคุมฉลาก

-------------------------------------------------------

 

          เนื่องจากปัจจุบันได้มีการแก้ไขเพิ่มเติมพระราชบัญญัติปุ๋ย พ.ศ. 2518 โดยพระราชบัญญัติปุ๋ย (ฉบับที่ 2) พ.ศ. 2550 ให้มีบทบัญญัติเรื่องการควบคุมปุ๋ยชีวภาพและปุ๋ยอินทรีย์ไว้โดยเฉพาะแล้ว สมควรยกเลิกประกาศคณะกรรมการว่าด้วยฉลาก ฉบับที่ 14 (พ.ศ. 2546) เรื่อง ให้ปุ๋ยชีวภาพเป็นสินค้าที่ควบคุมฉลาก เพื่อให้ปุ๋ยชีวภาพบังคับตามบทบัญญัติแห่งกฎหมายว่าด้วยปุ๋ยดังกล่าว

          อาศัยอํานาจตามความในมาตรา 30 วรรคสาม แห่งพระราชบัญญัติคุ้มครองผู้บริโภค พ.ศ. 2522 ซึ่งแก้ไขเพิ่มเติมโดยพระราชบัญญัติคุ้มครองผู้บริโภค (ฉบับที่ 2) พ.ศ. 2541 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งตามมาตรา 29 ประกอบกับมาตรา 43 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการว่าด้วยฉลากจึงออกประกาศไว้ ดังต่อไปนี้


ข้อ ๑ ให้ยกเลิกประกาศคณะกรรมการว่าด้วยฉลาก ฉบับที่ 14 (พ.ศ. 2546) เรื่อง ให้ปุ๋ยชีวภาพเป็นสินค้าที่ควบคุมฉลาก ลงวันที่ 16 กันยายน พ.ศ. 2546


ข้อ ๒  ประกาศฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

 


ผู้มีอํานาจลงนาม - ประกาศ ณ วันที่ 15 มกราคม พ.ศ. 2553

 

นิโรธ  เจริญประกอบ

ประธานกรรมการว่าด้วยฉลาก
ประกาศคณะกรรมการนโยบายและกํากับการบริหารหนี้สาธารณะ

เรื่อง หลักเกณฑ์และกรอบวงเงินการค้ําประกันและการให้กู้ต่อ

แก่รัฐวิสาหกิจหรือสถาบันการเงินภาครัฐ

------------------------------------------

อาศัยอํานาจตามความในมาตรา 29 วรรคหนึ่ง แห่งพระราชบัญญัติการบริหารหนี้สาธารณะ พ.ศ. 2548 คณะกรรมการนโยบายและกํากับการบริหารหนี้สาธารณะออกประกาศไว้ ดังต่อไปนี้


ข้อ ๑ ในประกาศนี้

“หนี้ของรัฐวิสาหกิจ” หมายความว่า หนี้เงินกู้ระยะสั้นจากสถาบันการเงิน หรือการออกตราสารหนี้ระยะสั้นเพื่อกู้ยืมเงิน หนี้ระยะยาว โดยรวมถึงหนี้ระยะยาวที่ครบกําหนดชําระคืนภายในระยะเวลาหนึ่งปีด้วย แต่ไม่รวมถึงหนี้ระยะสั้นประเภทเจ้าหนี้การค้า และหนี้หมุนเวียนอื่น ๆ

“หนี้ของสถาบันการเงินภาครัฐ” หมายความว่า หนี้เงินกู้ระยะสั้นที่กู้ยืมจากสถาบันการเงินหรือธนาคารแห่งประเทศไทย หรือการออกตราสารหนี้ระยะสั้นเพื่อกู้ยืมเงิน หนี้ระยะยาว โดยรวมถึงหนี้ระยะยาวที่ครบกําหนดชําระคืนภายในระยะเวลาหนึ่งปีด้วย แต่ไม่รวมถึงหนี้จากการรับฝากเงินจากประชาชน หนี้ระยะสั้นประเภทเจ้าหนี้การค้า และหนี้หมุนเวียนอื่น ๆ

“เงินกองทุน” หมายความว่า ทุนที่เรียกชําระแล้ว ส่วนล้ํามูลค่าหุ้น ทุนสํารอง เงินที่ได้รับจากการออกใบสําคัญแสดงสิทธิเพื่อซื้อหุ้น เงินสํารองที่ได้จากกําไรสุทธิ กําไรสุทธิคงเหลือจากการจัดสรรแล้วและเงินสํารองจากการตีราคาสินทรัพย์ และในกรณีของสถาบันการเงินภาครัฐ ให้รวมถึงเงินที่ได้รับจากการออกตราสารแสดงสิทธิในหนี้ระยะยาวเกินห้าปี ที่มีสิทธิด้อยกว่าเจ้าหนี้สามัญด้วย


ข้อ ๒ กระทรวงการคลังจะค้ําประกันหรือให้กู้ต่อแก่รัฐวิสาหกิจหรือสถาบันการเงินภาครัฐรายใดได้ไม่เกินจํานวนเงินซึ่งรวมหนี้ของรัฐวิสาหกิจหรือหนี้ของสถาบันการเงินภาครัฐ แล้วแต่กรณีในขณะที่ก่อหนี้ผูกพันดังต่อไปนี้

(1) กรณีรัฐวิสาหกิจที่มีสถานะเป็นบริษัทจํากัดหรือบริษัทมหาชนจํากัด ไม่เกินสามเท่าของเงินกองทุนของรัฐวิสาหกิจนั้น

(2) กรณีสถาบันการเงินภาครัฐ ไม่เกินหกเท่าของเงินกองทุนของสถาบันการเงินภาครัฐนั้น


ข้อ ๓ ในกรณีที่กระทรวงการคลังจะค้ําประกันหรือให้กู้ต่อแก่รัฐวิสาหกิจหรือสถาบันการเงินภาครัฐรายใด เกินกว่าจํานวนเงินที่กําหนดไว้ในข้อ 2 ให้กระทรวงการคลังขออนุมัติจากคณะกรรมการเป็นรายกรณี โดยจะต้องแสดงเหตุผลและความจําเป็นในการค้ําประกันหรือให้กู้ต่อประกอบการพิจารณาของคณะกรรมการด้วย


ข้อ ๔ ในการค้ําประกันหรือการให้กู้ต่อแก่องค์การของรัฐบาลตามกฎหมายว่าด้วยการจัดตั้งองค์การของรัฐบาล กิจการของรัฐซึ่งมีกฎหมายจัดตั้ง หรือหน่วยงานธุรกิจที่รัฐบาลเป็นเจ้าของคณะกรรมการจะพิจารณากรอบวงเงินตามความจําเป็นและเหมาะสม ทั้งนี้ โดยคํานึงถึงแผนการบริหารหนี้สาธารณะประจําปีงบประมาณ

เพื่อประโยชน์ในการพิจารณาของคณะกรรมการตามวรรคหนึ่ง ให้กระทรวงการคลังเสนอความเห็นเกี่ยวกับกรอบวงเงินการค้ําประกันหรือการให้กู้ต่อที่เหมาะสมต่อคณะกรรมการด้วย


ผู้มีอํานาจลงนาม -                                                                                                                                  ประกาศ ณ วันที่ 7 กรกฎาคม พ.ศ. 2551

 

                                                                                                                                                 สุรพงษ์ สืบวงศ์ลี

                                                                                                                                     รัฐมนตรีว่าการกระทรวงการคลัง

                                                                                                               ประธานกรรมการนโยบายและกํากับการบริหารหนี้สาธารณะ
ประกาศคณะกรรมการว่าด้วยฉลาก

ฉบับที่ 23 (พ.ศ. 2550)

เรื่อง ให้ชุดสังฆทานและชุดไทยธรรมเป็นสินค้าที่ควบคุมฉลาก

---------------------------------------------------

          โดยที่ปรากฏว่าในปัจจุบันได้มีการนําสินค้าหลายชนิดมาบรรจุหรือห่อหุ้มรวมกันเป็นสินค้าชุดสังฆทานหรือชุดไทยธรรมเพื่อขายให้นําไปถวายแด่นักบวชในพระพุทธศาสนา ซึ่งสินค้าบางชนิดที่นํามารวมนั้น มีกําหนดอายุหรือเวลาที่ควรใช้โดยผู้ซื้อไม่อาจทราบได้ และสินค้าดังกล่าวอาจทําปฏิกิริยากัน ก่อให้เกิดการเปลี่ยนแปลงสี กลิ่น หรือรส จนอาจเป็นอันตรายแก่ผู้บริโภคเนื่องในการใช้ หรือโดยสภาพได้  ดังนั้น การกําหนดฉลากของสินค้าชุดสังฆทานหรือชุดไทยธรรมจะเป็นประโยชน์แก่ผู้บริโภคในการที่จะทราบข้อเท็จจริงในสาระสําคัญเกี่ยวกับสินค้า ลักษณะ ข้อความ และข้อความที่จําเป็นของฉลากสินค้านั้น จึงสมควรกําหนดให้ชุดสังฆทาน หรือชุดไทยธรรมเป็นสินค้าที่ควบคุมฉลาก

          อาศัยอํานาจตามความในมาตรา 30 และมาตรา 31 แห่งพระราชบัญญัติคุ้มครองผู้บริโภค พ.ศ. 2522 ซึ่งแก้ไขเพิ่มเติมโดยพระราชบัญญัติคุ้มครองผู้บริโภค (ฉบับที่ 2) พ.ศ. 2541 คณะกรรมการว่าด้วยฉลาก จึงออกประกาศไว้ ดังต่อไปนี้


ข้อ ๑ ในประกาศนี้ “ชุดสังฆทาน หรือชุดไทยธรรม” หมายความว่า สินค้าที่นํามารวมเป็นชุด ไม่ว่าด้วยวิธีการใด เพื่อขายให้นําไปถวายแด่นักบวชในพระพุทธศาสนา


ข้อ ๒ ให้ชุดสังฆทานและชุดไทยธรรมเป็นสินค้าที่ควบคุมฉลาก


ข้อ ๓ ให้ติดตั้งหรือแสดงฉลากของสินค้าที่ควบคุมตามข้อ 2 ซึ่งต้องเป็นข้อความภาษาไทยที่สามารถเห็นและอ่านได้อย่างชัดเจน ตามตัวอย่างท้ายประกาศนี้ไว้ที่ภาชนะบรรจุหรือสิ่งที่นํามาห่อหุ้ม โดยให้ระบุข้อความดังต่อไปนี้ด้วย

          (1) คําว่า “ชุดสังฆทาน หรือชุดไทยธรรม”

          (2) รายการสินค้าที่ระบุขนาด มิติ ปริมาณ ปริมาตร น้ําหนัก จํานวน และราคาของสินค้า แต่ละรายการ

          (3) ชื่อและสถานที่ตั้งของผู้ผลิตหรือผู้จําหน่ายชุดสังฆทานหรือชุดไทยธรรม

          (4) วันเดือนปีที่หมดอายุ หรือวันเดือนปีที่ควรใช้ก่อน ของสินค้าใดสินค้าหนึ่งที่นํามารวมนั้นระบุว่าเร็วที่สุด

          (5) วันเดือนปีที่บรรจุ

          (6) ราคารวมชุดจัดบรรจุที่ระบุหน่วยเป็นบาท


ข้อ ๔ ชุดสังฆทานหรือชุดไทยธรรมใดที่มีการนําสินค้าที่อาจทําปฏิกิริยากันจนทําให้มี สี กลิ่น หรือรส เปลี่ยนแปลงไป ซึ่งอาจเป็นอันตรายแก่ผู้บริโภคเนื่องในการใช้หรือโดยสภาพของสินค้านั้นได้ ให้ระบุคําเตือนในฉลากตามข้อ 3 ด้วย เช่น ใบชา ข้าวสาร สบู่ และผงซักฟอก อาจทําปฏิกิริยากัน จนทําให้มีสี กลิ่น หรือรส เปลี่ยนแปลงไป ซึ่งอาจเป็นอันตรายแก่ผู้บริโภค เนื่องในการใช้ หรือโดยสภาพของสินค้านั้นได้  ดังนั้น ผู้ใช้ควรแยกสินค้าที่อาจทําปฏิกิริยากันได้นั้นออกจากกันโดยเร็ว

          ประกาศนี้ให้ใช้บังคับเมื่อพ้นกําหนดหนึ่งร้อยยี่สิบวันนับแต่วันประกาศในราชกิจจานุเบกษา เป็นต้นไป


ผู้มีอํานาจลงนาม - ประกาศ ณ วันที่ 5 มกราคม พ.ศ. 2550

 

รัศมี  วิศทเวทย์

ประธานกรรมการว่าด้วยฉลาก